ΓΡΑΠΤΗ ΕΡΩΤΗΣΗ E-1415/96 υποβολή: Νικήτας Κακλαμάνης (UPE) προς την Επιτροπή (6 Iουνίου 1996)

Θέμα: Αναθεώρηση της Κ.Ο.Α. στα οπωροκηπευτικά (Ο/Κ)

Στο έγκυρο ελληνικό περιοδικό «ΟΙΚΟΝΟΜΙΚΟΣ ΤΑΧΥΔΡΟΜΟΣ» δημοσιεύτηκαν πληροφορίες για την υπό αναθεώρηση Κοινή Οργάνωση Αγοράς (ΚΟΑ) για τα νωπά και μεταποιημένα οπωροκηπευτικά. Σύμφωνα με το δημοσίευμα, η Ελλάδα θα είναι η μόνη χώρα της Ε.Ε. που, αν εφαρμοσθεί η αναθεώρηση στα οπωροκηπευτικά (Ο/Κ), θα υπάρξουν καταστροφικές συνέπειες όχι μόνο για τον τομέα αυτό καθ' εαυτό αλλά και για άλλους συναφείς τομείς και δραστηριότητες.

Αναφέρεται επίσης ότι στο σχέδιο αναθεώρησης της ΚΟΑ των Ο/Κ η Επιτροπή προτείνει - κατά μοναδική εξαίρεση από όλες τις μέχρι τώρα προταθείσες αναθεωρήσεις - ασήκωτες θυσίες και δεσμεύσεις των παραγωγών και των κρατών μελών, και μάλιστα ενώ είναι γνωστό ότι ο κοινοτικός τομέας Ο/Κ προσφέρει το 16% της ευρωπαϊκής γεωργικής παραγωγής, ενώ αποσπά από το FEOGA μόνο το 4%.

Κατόπιν τούτων ερωτάται η Επιτροπή:

1. Προτίθεται να εφαρμόσει σ' αυτή την αναθεώρηση τους ίδιους κανόνες και αρχές που εφάρμοσε και στις υπόλοιπες ΚΟΑ που αναθεωρήθηκαν από το 1992 μέχρι σήμερα;

2. Υπέβαλε η Επιτροπή μαζί με το σχέδιο αναθεώρησης και μία τεκμηριωμένη μελέτη για τις επιπτώσεις σε κάθε κράτος μέλος χωριστά;

3. Θα υπάρξει συγκεκριμένο πρόγραμμα αναδιαρθρώσεων για ζητούμενα από τη διεθνή αγορά νέα ή ήδη καλλιεργούμενα ποικιλιακά προϊόντα, ώστε να εξασφαλισθούν οι εκριζωμένες εκτάσεις;

Aπάντηση του κ. Fischler εξ ονόματος της Επιτροπής (1 Ιουλίου 1996)

1. Ο στόχος της αναθεώρησης στον τομέα των οπωροκηπευτικών είναι να ενισχυθεί η ανταγωνιστικότητα του τομέα και να ενσωματωθεί η περιβαλλοντική συνιστώσα. Για την επίτευξη του στόχου αυτού, η πρόταση της Επιτροπής ((ΕΕ αριθ. C 52 της 21.02.1996 7 πρόταση που τροποποιήθηκε, εγγρ. COM(96) 177 τελικό. )) προβλέπει επαναπροσανατολισμό των δαπανών του προϋπολογισμού κατά τέτοιο τρόπο ώστε να ευνοηθούν τα θετικά μέτρα, όπως για παράδειγμα η καλύτερη συγκέντρωση της προσφοράς με την ουσιαστική στήριξη ορισμένων δραστηριοτήτων των οργανώσεων παραγωγών, ο νέος τρόπος διαχείρισης των συγκυριακών πλεονασμάτων και η εξάλειψη των διαρθρωτικών πλεονασμάτων, καθώς και ειδικά μέτρα εάν αποδειχθεί ότι τα άλλα μέτρα δεν επαρκούν.

Η Επιτροπή θεωρεί ότι η πρότασή της στο θέμα αυτό εντάσσεται στο πλαίσιο των προηγούμενων αναθεώρησεων. Στα συγκεκριμένα προτεινόμενα μέτρα λαμβάνονται υπόψη τα ιδιαίτερα χαρακτηριστικά του τομέα.

2. Η παρούσα πρόταση αποτελεί συνέχεια ανακοίνωσης της Επιτροπής προς το Συμβούλιο και το Κοινοβούλιο, τον Ιούλιο 1994, σχετικά με την εξέλιξη και το μέλλον της κοινοτικής πολιτικής στον τομέα των οπωροκηπευτικών ((Έγγρ. COM(94) 360 τελικό. )). Στην ανακοίνωση αυτή εμφανίστηκαν, αφενός, οι αδυναμίες του σημερινού συστήματος και το αδιέξοδο στο οποίο οδηγούν τον τομέα και, αφετέρου, οι μελλοντικοί προσανατολισμοί ώστε να δοθεί στον τομέα ο απαραίτητος δυναμισμός για να αντιμετωπίσει τον αυξανόμενο διεθνή ανταγωνισμό. Η εν λόγω ανακοίνωση αποτέλεσε αντικείμενο εκτενών διαβουλεύσεων στο πλαίσιο του Συμβουλίου, του Κοινοβουλίου και της Οικονομικής και Κοινωνικής Επιτροπής καθώς και με το σύνολο των ενδιαφερόμενων επαγγελματικών φορέων. Το Κοινοβούλιο διατύπωσε ευνοϊκή γνώμη για την εν λόγω ανακοίνωση, το Φεβρουάριο 1995. Βάσει της ανακοίνωσης αυτής και λαμβανομένης υπόψη της συζήτησης που πραγματοποιήθηκε, η Επιτροπή εκπόνησε την πρόταση αναθεώρησης της κοινής οργάνωσης αγοράς των οπωροκηπευτικών, για την οποία το Κοινοβούλιο αποφάνθηκε θετικά τον περασμένο Απρίλιο.

3. Μετά την εφαρμογή της εν λόγω αναθεώρησης, οι οργανώσεις των παραγωγών πρέπει να υποβάλουν επιχειρησιακά προγράμματα τα οποία θα περιλαμβάνουν τις απαραίτητες ενέργειες (όπως για παράδειγμα τη μετατροπή ή την αναδιάρθρωση της παραγωγής) που μπορεί να έχουν ως αποτέλεσμα την αύξηση της ανταγωνιστικότητας της παραγωγής ή την προσαρμογή της στις απαιτήσεις της αγοράς.